Landbetjenten brugte peberspray mod voldelige butikstyve i Super Brugsen i Hadsund.

Tirsdag eftermiddag skabte to unge mænd på henholdsvis 18 og 21 år ravage i Super Brugsen i Hadsund. De råbte og smed med varer i forbindelse med et butikstyveri, oplyser Lars Nørskov Jørgensen, Vicepolitikommissær ved Nordjyllands Politi. Tilfældigvis var den lokale landbetjent tilstede i butikken. Han råbte de to unge mænd an, som kvitterede med at overfalde ham. Han trak pebersprayen og fik begge mænd pacificeret, men før betjenten fik stoppet de to, var han ifølge TV2/Nords oplysninger nede at ligge. De to unge mænd er velkendt af politiet. De bliver fremstillet i grundlovsforhør senere onsdag, sigtet for vold mod politiet.